Document ID: 32006R1805

ΚΑΝΟΝΙΣΜΌΣ (ΕΚ) αριθ. 1805/2006 ΤΗΣ ΕΠΙΤΡΟΠΉΣ
της 7ης Δεκεμβρίου 2006
για την τροποποίηση του παραρτήματος I του κανονισμού (ΕΟΚ) αριθ. 2377/90 του Συμβουλίου σχετικά με τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης, όσον αφορά τη θειαμφαινικόλη, τη φενβαλεράτη και τη μελοξικάμη
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2377/90 του Συμβουλίου, της 26ης Ιουνίου 1990, για τη θέσπιση κοινοτικής διαδικασίας για τον καθορισμό ανώτατων ορίων καταλοίπων κτηνιατρικών φαρμάκων στα τρόφιμα ζωικής προέλευσης (1), και ιδίως το άρθρο 2,
τις γνώμες του Ευρωπαϊκού Οργανισμού Φαρμάκων που διατυπώθηκαν από την επιτροπή φαρμάκων για κτηνιατρική χρήση,
Εκτιμώντας τα ακόλουθα:
(1)
Όλες οι φαρμακολογικώς δραστικές ουσίες που χρησιμοποιούνται εντός της Κοινότητας σε κτηνιατρικά φάρμακα τα οποία προορίζονται για ζώα που εκτρέφονται με σκοπό την παραγωγή τροφίμων πρέπει να αξιολογούνται σύμφωνα με τον κανονισμό (ΕΟΚ) αριθ. 2377/90.
(2)
Η ουσία θειαμφαινικόλη περιλαμβάνεται στο παράρτημα I του κανονισμού (ΕΟΚ) αριθ. 2377/90 για τα βοοειδή, όσον αφορά τους μυς, το λιπώδη ιστό, το ήπαρ, τους νεφρούς και το γάλα, καθώς και για όρνιθες, όσον αφορά τους μυς, το δέρμα και το λιπώδη ιστό, το ήπαρ και τους νεφρούς, με εξαίρεση τις όρνιθες που παράγουν αυγά για κατανάλωση από τον άνθρωπο. Η θειαμφαινικόλη περιλαμβάνεται επίσης στο παράρτημα ΙΙΙ του εν λόγω κανονισμού για τους χοίρους, όσον αφορά τους μυς, το δέρμα και το λιπώδη ιστό, το ήπαρ και τους νεφρούς. Ύστερα από την εξέταση των πληροφοριών που παρασχέθηκαν στο πλαίσιο μιας αίτησης για τον καθορισμό τελικών ανώτατων ορίων καταλοίπων για τους χοίρους όσον αφορά τη θειαμφαινικόλη, θεωρείται σκόπιμο να τροποποιηθεί η καταχώριση της θειαμφαινικόλης στο παράρτημα Ι του κανονισμού (ΕΟΚ) αριθ. 2377/90 για όλα τα είδη που εκτρέφονται με σκοπό την παραγωγή τροφίμων όσον αφορά τους μυς, το λιπώδη ιστό, το ήπαρ, τους νεφρούς και το γάλα, εκτός από τις όρνιθες που παράγουν αυγά για κατανάλωση από τον άνθρωπο. Τα ανώτατα όρια καταλοίπων όσον αφορά το λιπώδη ιστό, το ήπαρ και τους νεφρούς δεν ισχύουν για τους ιχθύες.
(3)
Η ουσία φενβαλεράτη περιλαμβάνεται στο παράρτημα ΙΙΙ του κανονισμού (ΕΟΚ) αριθ. 2377/90 για τα βοοειδή, όσον αφορά τους μυς, το λιπώδη ιστό, το ήπαρ, τους νεφρούς και το γάλα. Η ισχύς των εν λόγω προσωρινών ανώτατων ορίων καταλοίπων λήγει την 1η Ιουλίου 2006. Ύστερα από την εξέταση των πληροφοριών που παρασχέθηκαν στο πλαίσιο μιας αίτησης για τον καθορισμό τελικών ανώτατων ορίων καταλοίπων για τα βοοειδή όσον αφορά τη φενβαλεράτη, θεωρείται σκόπιμο να συμπεριληφθεί η φενβαλεράτη στο παράρτημα Ι του κανονισμού (ΕΟΚ) αριθ. 2377/90 για τα βοοειδή, όσον αφορά τους μυς, το λιπώδη ιστό, το ήπαρ, τους νεφρούς και το γάλα.
(4)
Η ουσία μελοξικάμη περιλαμβάνεται στο παράρτημα Ι του κανονισμού (ΕΟΚ) αριθ. 2377/90 για τα βοοειδή, τους χοίρους και τα ιπποειδή, όσον αφορά τους μυς, το ήπαρ και τους νεφρούς, καθώς και για τα βοοειδή, όσον αφορά το γάλα. Ύστερα από την εξέταση μιας αίτησης για τον καθορισμό ανώτατων ορίων καταλοίπων για τα κουνέλια και τις αίγες, όσον αφορά το γάλα, θεωρείται σκόπιμο να τροποποιηθεί η καταχώριση της μελοξικάμης στο εν λόγω παράρτημα για τα κουνέλια και τις αίγες, όσον αφορά τους μυς, το ήπαρ και τους νεφρούς, καθώς και για τις αίγες, όσον αφορά το γάλα.
(5)
Συνεπώς, ο κανονισμός (ΕΟΚ) αριθ. 2377/90 θα πρέπει να τροποποιηθεί αναλόγως.
(6)
Θα πρέπει να προβλεφθεί επαρκής προθεσμία πριν από την έναρξη ισχύος του παρόντος κανονισμού ώστε να μπορέσουν τα κράτη μέλη να προβούν στις τροποποιήσεις που ενδέχεται να χρειάζονται, βάσει του παρόντος κανονισμού, στις άδειες κυκλοφορίας των εν λόγω κτηνιατρικών φαρμάκων οι οποίες χορηγήθηκαν σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (2), ώστε να ληφθούν υπόψη οι διατάξεις του παρόντος κανονισμού.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΟΚ) αριθ. 2377/90 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 8 Φεβρουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Δεκεμβρίου 2006.

Labels: 0
17
20